โรงเรียนทวีธาภิเศก
โรงเรียนทวีธาภิเศก () (อักษรย่อ : ท.ภ. / T.P.) เป็นโรงเรียนมัธยมศึกษาขนาดใหญ่พิเศษ ประเภทชายล้วน สังกัดสำนักงานเขตพื้นที่การศึกษากรุงเทพมหานคร  กระทรวงศึกษาธิการ ตั้งอยู่ ณ เลขที่ 505/5 ซอยอิสรภาพ 42 ถนนอิสรภาพ แขวงวัดอรุณ เขตบางกอกใหญ่ กรุงเทพมหานคร 10600 มีพื้นที่ 11 ไร่ ใกล้เคียงกับสถานีรถไฟฟ้าใต้ดิน สถานีอิสรภาพ โรงเรียนทวีธาภิเศกก่อตั้งโดย พระบาทสมเด็จพระจุลจอมเกล้าเจ้าอยู่หัว พระราชทานเนื่องในวโรกาสที่ทรงครองราชสมบัตินานเป็นสองเท่าของพระบาทสมเด็จพระพุทธเลิศหล้านภาลัย(รัชกาลที่ 2) ซึ่งเป็นสมเด็จพระอัยกา

ประวัติ 
โรงเรียนทวีธาภิเศกเป็นโรงเรียนชายล้วนประจำจังหวัดธนบุรี(โรงเรียนหญิงล้วนประจำจังหวัดธนบุรีคือ โรงเรียนศึกษานารี) ซึ่งพระบาทสมเด็จพระจุลจอมเกล้าเจ้าอยู่หัวได้พระราชทาน เนื่องในวโรกาสที่ทรงครองราชสมบัตินานเป็นสองเท่าของพระบาทสมเด็จพระพุทธเลิศหล้านภาลัย รัชกาลที่ 2 ซึ่งเป็นสมเด็จพระอัยกา

โดยเมื่อปี พ.ศ. 2438 (ร.ศ. 114) ปีมะแม โรงเรียนวัดอรุณราชวรารามที่ได้เปิดทำการสอนอยู่ แล้ว ณ ศาลาต้นจันทน์ ภายในวัดอรุณราชวราราม โดยมีพระครูธรรมรักขิต (สัมฤทธิ์ ลอยเพชร) เป็นครูใหญ่ ทำการสอนตั้งแต่ชั้น 1 ถึงชั้น 4 มีจำนวน 5 ห้องเรียนคือชั้น 1 ชั้น 2 ชั้น 3 ชั้น 4 ก และชั้น 4 ข มีนักเรียนทั้งสิ้น 162 คน ครู 6 คน ต่อมาได้เกิดไหม้บ้านชาวบ้านที่อยู่ใกล้วัดแล้วลุกลามมาถึงกุฏิภายในวัด เกือบไหม้พระอุโบสถ พระบาทสมเด็จพระจุลจอมเกล้าเจ้าอยู่หัวจึงต้องเสด็จมาทรงบัญชาการดับไฟ เพราะทรงเกรงว่าไฟจะลุกลามไหม้ไปถึงพระอุโบสถ ซึ่งเป็นที่ประดิษฐานพระบรมสรีรางคารของสมเด็จพระอัยกาธิราชเจ้าของพระองค์ 

พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าให้กระทรวงธรรมการ (ปัจจุบัน คือ กระทรวงศึกษาธิการ) ขยายตัวทางด้านการศึกษา จัดให้มีโรงเรียนมากขึ้น โดยเห็นว่ากระทรวงธรรมการ ได้จัดการเรียนการสอนบริเวณศาลาต้นจันทร์ วัดอรุณราชวรารามอยู่แล้ว จึงทรงพระกรุณาโปรดเกล้าฯให้ พระวรวงศ์เธอ กรมหมื่นปราบปรปักษ์เป็นแม่กองปฏิสังขรณ์พระอุโบสถวัดอรุณราชวราราม เมื่อปฏิสังขรณ์แล้วเสร็จ ประจวบกับเวลาที่พระบาทสมเด็จพระจุลจอมเกล้าเจ้าอยู่หัว ได้ทรงดำรงสิริราชสมบัติมาเป็นสองเท่าของพระบาทสมเด็จพระพุทธเลิศหล้านภาลัย จึงทรงบำเพ็ญพระราชกุศลทวีธาภิเษก ถวายพระอัยกาธิราช ณ พระที่นั่งอมรินทรวินิจฉัยมไหยสูรยพิมาน และสมโภชสิริราชสมบัติ ณ พระที่นั่งจักรีมหาปราสาท ในวันที่ 19 กรกฎาคม พ.ศ. 2441

ในการบำเพ็ญพระราชกุศลทวีธาภิเศกนี้ พระบาทสมเด็จพระจุลจอมเกล้าเจ้าอยู่หัว มีพระราชดำริชักชวนพระบรมวงศานุวงศ์ฝ่ายใน ได้ทรงร่วมบริจาคทรัพย์บูชาธรรมเทศนาเพื่อการปฏิสังขรณ์และสถาปนาถาวรวัตถุในวัดแล้ว จึงทรงพระกรุณาโปรดเกล้าให้สร้างโรงเรียนตรงกุฏิสงฆ์ด้านทิศเหนือโรงเรียนวัดอรุณราชวรารามเดิมมาเป็นตึกใหญ่ และพระราชทานนามโรงเรียนว่า ทวีธาภิเศก โดยทรงมีพระราชปรารภในการสร้างโรงเรียนว่า

แต่ต่อมากรมหมื่นปราบปรปักษ์ได้สิ้นพระชนม์ก่อนที่อาคารจะเสร็จ จึงโปรดให้พระเจ้าบรมวงศ์เธอ กรมขุนพิทยลาภพฤฒิธาดารับเป็นแม่กอง และต่อมาได้โปรดเกล้าให้พระยาราชสงคราม (กร หงสกุล) เป็นแม่กอง จนการก่อสร้างสำเร็จในปี พ.ศ 2445 

เฉพาะผู้บริจาคมีรายนามของพระบรมวงศานุวงศ์ที่ทรงบริจาคเงินร่วมในการนี้ มีพระนามร่วมบริจาคทั้งสิ้น 47 ราย รวมเป็นเงินจำนวน 33,484 บาท 30 อัฐ อาทิ 

 สมเด็จพระศรีพัชรินทราบรมราชินีนาถ พระบรมราชชนนีพันปีหลวง เป็นเงิน 2,560 บาท (32 ชั่ง)
 สมเด็จพระศรีสวรินทิราบรมราชเทวี พระพันวัสสาอัยยิกาเจ้า เป็นเงิน 2,560 บาท 

ในปี พ.ศ. 2445 เมื่อการก่อสร้างโรงเรียนเสร็จสมบูรณ์พระบาทสมเด็จพระจุลจอมเกล้าเจ้าอยู่หัว ได้มีพระบรมราชโองการให้จัดพิธีฉลองอาคารนี้รวม 2 วัน และได้เสด็จมาเป็นประธานในพิธีด้วยพระองค์เอง และในวันที่ 25 ตุลาคม พ.ศ. 2445 พระบาทสมเด็จพระจุลจอมเกล้าเจ้าอยู่หัว เสด็จพระราชดำเนินทอดผ้าพระกฐิน ณ วัดอรุณราชวราราม และทรงเสด็จมาเยี่ยมโรงเรียนมีนักเรียนเข้าแถวรับเสด็จ 150 คน โดยมีพระครูธรรมรักขิต ครูใหญ่ท่านแรกอ่านคำโคลงยอพระเกียรติ

เนื่องในโอกาสเพื่อเป็นที่ระลึกในวันสำคัญยิ่ง ได้มีการสร้างเหรียญที่ระลึกแจกพระบรมวงศานุวงศ์ และข้าราชการทั้งฝ่ายหน้าและฝ่ายในเป็นที่ระลึก ด้วยเหตุนี้ทางโรงเรียนทวีธาภิเศก จึงถือวันที่ 5 กันยายน ของทุกปีเป็น "วันทวีธาภิเศก" และใช้สัญลักษณ์ภาพเหมือนรูปเหรียญ ทวีธาภิเศก เป็นตราประจำโรงเรียน

ในปี พ.ศ. 2494 นายวรสิทธิ์ อินทาปัจ ดำรงตำแหน่งอาจารย์ใหญ่ ได้ย้ายโรงเรียนมาตั้ง ณ บริเวณวัดนาคกลางวรวิหาร ซึ่งเป็นที่ตั้งโรงเรียนในปัจจุบันนี้ โดยย้ายนักเรียนชั้นมัธยมปลายบางส่วนมาเรียน ในปีพ.ศ. 2503 เมื่อการก่อสร้างอาคารเรียนเสร็จสมบูรณ์ จึงได้ย้ายนักเรียนทั้งหมดมาเรียน ส่วนอาคารเรียนหลังเดิม ณ วัดอรุณราชวราราม กรมสามัญศึกษาได้ทำการเปิดสอนในระดับประถมศึกษาชื่อว่า โรงเรียนประถมทวีธาภิเศก

ในปี พ.ศ. 2512 นายเรวัต ชื่นสำราญ เป็นอาจารย์ใหญ่ ได้งบประมาณสร้างตึก 4 ชั้น 18 ห้องเรียน เป็นเงินทั้งสิ้นสองล้านบาท ทำพิธีเปิดเมื่อวันที่ 12 กุมภาพันธ์ โดย พระวรวงศ์เธอ กรมหมื่นพิทยลาภพฤฒิยากร (พระโอรสในพระเจ้าบรมวงศ์เธอ กรมขุนพิทยลาภพฤฒิธาดา) เสด็จมาทรงเป็นประธานในพิธีและได้ประทานนามตึกนี้ว่า ตึกพิทยลาภพฤฒิธาดา ซึ่งก็คือ อาคาร 1 ของโรงเรียนและเปิดใช้มาจนปัจจุบัน

ระบบการเรียน
แบบห้องเรียนประจำ
ชั้นม.ปลาย เรียนแบบเดินเรียนบางห้อง

สถานที่สำคัญในโรงเรียน

อาคารพิทยลาภพฤฒิธาดา 
ตั้งชื่อตามราชทินนามของพระเจ้าบรมวงศ์เธอ พระองค์เจ้าโสณบัณฑิต กรมขุนพิทยลาภพฤฒิธาดา​ เป็นอาคารเรียนที่เก่าแก่ที่สุดในโรงเรียน สร้างขึ้นระหว่างปี พ.ศ. 2512-2515 โดยทำพิธีเปิดเมื่อวันที่ 12 กุมภาพันธ์ พ.ศ. 2515 ประกอบไปด้วย ห้องเรียน 14 ห้องเรียน ห้องเรียนชั้นม.1-2 ห้องกิจกรรมรักษาดินแดน ห้องลูกเสือ ห้องคอมพิวเตอร์ ห้องไร้พรมแดน ห้องพัสดุ ห้องคอมพิวเตอร์ ห้องรีซอต์ส เซ็นเตอร์ ร้านสวัสดิการร้านค้า และโรงอาหาร

อาคารสุรชัยรณรงค์ 
ตั้งชื่อตามราชทินนามของขุนสุรชัยรณรงค์ ก่อสร้างระหว่างปี พ.ศ. 2518-2520 ประกอบไปด้วย ห้องฝ่ายบริหาร ห้องสมุดอาทร สังขะวัฒนะ คลินิกหมอภาษา ห้องแนะแนว ห้องเรียนสังคมศึกษา ห้องเรียนภาษาไทย ห้องคอมพิวเตอร์นวมินทรานุสรณ์ ห้องเรียน MEP ห้องเรียนชั้น ม.2-3 ศูนย์ปฏิบัติธรรมเทพสิทธินายก ห้องเรียน

อาคารปราบปรปักษ์ 
ตั้งชื่อตามราชทินนามของพระวรวงศ์เธอ พระองค์เจ้าขจรจรัสวงษ์ กรมหมื่นปราบปรปักษ์ ​สร้างขึ้นเมื่อปี พ.ศ. 2521 ประกอบไปด้วย แผนกช่าง ห้องศิลปะ ห้องดนตรีไทย ห้องนาฏศิลป์ ห้องวงโยธวาทิต ห้องการงานอาชีพ และโรงยิมเนเซียม

อาคารเทพสิทธินายก 
ตั้งชื่อตามราชทินนามของพระเทพสิทธินายก (เหรียง อินฺทสโร) สร้างขึ้นเมื่อปี พ.ศ. 2523-2525 ประกอบไปด้วย ห้องเพชรดอกแก้ว (ห้องโสตทัศนศึกษา) และห้องปฏิบัติการทางวิทยาศาสตร์ รวมไปถึงห้องเรียนพิเศษ SMTE ห้องเรียนพิเศษ MEP-Sci ห้องเรียนต้นแบบการประหยัดพลังงาน ห้องเรียนคณิตศาสตร์ และห้องเรียนการงานอาชีพ

อาคารหอประชุมพลเอก สุจินดา คราประยูร 
ตั้งชื่อตามชื่อของพลเอกสุจินดา คราประยูร​ สร้างขึ้นเมื่อปี พ.ศ. 2531 ประกอบไปด้วย ห้องฝ่ายบริหาร ห้องเรียนภาษาต่างประเทศ และหอประชุม พลเอก สุจินดา คราประยูร ที่อยู่ชั้นบนสุดของอาคาร

อาคาร 100 ปี ทวีธาภิเศก โดย พลเอก สุจินดา คราประยูร 
ชั้นล่างเป็นธนาคารโรงเรียน
พิพิธภัณฑ์โรงเรียนทวีธาภิเศก

เปิดขึ้นในปี พ.ศ. 2535 เป็นอาคาร 4 ชั้น (พิพิธภัณฑ์อยู่ชั้น 2) ติดกับตึก 3 ตึกเอนกประสงค์ ภายในแสดงวัตถุประเภทครุภัณฑ์ประเภทต่าง ๆ และของใช้ในพระบาทสมเด็จพระจุลจอมเกล้าเจ้าอยู่หัว ที่พระราชทานให้แก่โรงเรียนตั้งแต่เริ่มต้น อาทิ นาฬิกาตั้งยอดพระเกี้ยว เป็นนาฬิกาที่พระบาทสมเด็จพระจุลจอมเกล้าเจ้าอยู่หัว 
พระราชทานให้โรงเรียน ด้านบนประดิษฐานพระจุลมงกุฎจำหลักไม้ที่ประณีตงดงามมาก ตู้พระราชทาน และโต๊ะเก้าอี้พระราชทาน เป็นต้น

สิ่งศักดิ์สิทธิ์ประจำโรงเรียน 

 พระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว 
ได้อัญเชิญจากโรงหล่อส่วนปฏิมากรรม กรมศิลปากร เมื่อวันที่ 19 มิถุนายน พ.ศ. 2542
โดยผู้อำนวยการสุธน จุลโมกข์, พ.ต.อ. (พิเศษ) พลวุฒิ วิเศษสงวน นายกสมาคมผู้ปกครองและครูทวีธาภิเศก พล.ร.ท. ฉกรรจ์ สุวรรณเสนีย์ อุปนายกสมาคมศิษย์เก่าทวีธาภิเศก โดยผ่านทางถนนปิ่นเกล้านครไชยศรี ขึ้นสะพานลอยฟ้าคู่ขนาน ข้ามสะพานสมเด็จพระปิ่นเกล้า มุ่งหน้าไปยังอนุสาวรีย์ประชาธิปไตย แล้วผ่านลานพระบรมรูปทรงม้าเป็นที่สุดท้าย เพื่อเป็นความเป็นศิริมงคล ปัจจุบัน ประดิษฐานอยู่ข้างอาคารพิพิธภัณฑ์ (อาคาร 100ปี ทวีธาภิเศก) โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จฯเป็นประธานในพิธีเปิดพระบรมราชานุสาวรีย์ เมื่อวันที่ 25 กุมภาพันธ์ พ.ศ. 2543

 พระพุทธทวีธาภิเศกมหามงคล 
เป็นพระพุทธรูปโบราณปางห้ามสมุทร อายุกว่า 200 ปี  ทรงเครื่องใหญ่แบบสกุลช่างสมัยรัตนโกสินทร์ตอนต้น โดยได้รับพระราชทานจากสมเด็จพระสังฆราชเจ้า กรมหลวงวชิรญาณสังวร ใน ปี พ.ศ. 2536 สมัยนายกนก จันทร์ขจร เป็นผู้อำนวยการ

 พระพุทธทวีธาภิเศกสิริมงคล 
เป็นพระพุทธรูปปางมารวิชัย พุทธศิลปแบบสุโขทัย เป็นพระพุทธรูปที่สร้างขึ้นใหม่  โดยได้รับพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ไว้สำหรับเป็นที่สักการะประจำโรงเรียน เช่นเดียวกับที่โรงเรียนอื่น ๆ ทั่วไป  โดยใช้ชื่อเดียวกับพระพุทธทวีธาภิเศกมหามงคลองค์แรก ปัจจุบันประดิษฐาน ณ ซุ้มพระพุทธรูปใกล้ประตูทางเข้าโรงเรียน เป็นพระพุทธรูปที่ครูอาจารย์ นักเรียนและผู้ปกครองจำนวนมากเคารพกราบไหว้ โดยเฉพาะในช่วงสอบคัดเลือกนักเรียนเข้าเรียนต่อในระดับชั้น ม. 1 และม. 4 ของทุกปี เมื่อเข้ามาในโรงเรียนผ่านประตูมองไปทางซ้าย ก็จะได้เห็นพระพุทธรูปที่มีพุทธลักษณะงดงามองค์นี้ ประดิษฐานอยู่อย่างสงบภายใต้เงาไม้ที่ดูร่มรื่น 

 พ่อขุนสุรชัยรณรงค์ 
ในอดีตท่านรับราชการ เป็นทหารในรัชสมัยของพระบาทสมเด็จพระพุทธยอดฟ้าจุฬาโลกมหาราช ระหว่าง พ.ศ. 2325 (ร.ศ.1) ปีขาล ถึง พ.ศ. 2352 (ร.ศ.28) ปีมะโรง ดำรงตำแหน่งเป็นนายกองเสือป่าแมวเซา ได้รับพระราชทานพำนักเป็นการถาวรที่วัดนาคกลาง ใกล้กับที่ตั้งปัจจุบันของโรงเรียน  โดยมีหน้าที่ดูแลด่านตั้งแต่กรุงเทพ ฯ - ด่านพระเจดีย์สามองค์ โดยท่านได้รับพระราชทานที่ดินบริเวณวัดนาคกลาง อันเป็นที่ตั้งของโรงเรียนในปัจจุบัน ในส่วนของรูปปั้นนั้นสร้างขึ้นเมื่อ พ.ศ. 2508

ทำเนียบผู้อำนวยการโรงเรียนทวีธาภิเศก

ศิษย์เก่าที่มีชื่อเสียง

ศิษย์เก่าเกียรติยศ 
 ศาสตราจารย์ สัญญา ธรรมศักดิ์ อดีตประธานองคมนตรี อดีตนายกรัฐมนตรี คนที่ 12 อดีตประธานศาลฎีกา อดีตรองประธานสภาผู้แทนราษฎร คนที่สอง และอดีตอธิการบดีมหาวิทยาลัยธรรมศาสตร์
 พลเอก สุจินดา คราประยูร อดีตนายกรัฐมนตรี คนที่ 19​ อดีตรัฐมนตรีว่าการกระทรวงกลาโหม​ อดีตผู้บัญชาการทหารบก และอตีตผู้บัญชาการทหารสูงสุด
 พลตำรวจเอก เสรีพิศุทธ์ เตมียเวส อดีตผู้บัญชาการตำรวจแห่งชาติ หัวหน้าพรรคเสรีรวมไทย​ และสมาชิกสภาผู้แทนราษฎร​ แบบบัญชีรายชื่อ พรรคเสรีรวมไทย
 อำนวย สุวรรณคีรี อดีตรัฐมนตรีประจำสำนักนายกรัฐมนตรี​ และอดีตสมาชิกสภาผู้แทนราษฎร พรรคประชาธิปัตย์ จังหวัดสงขลา

บุคคลสำคัญระดับประเทศ 
 พลเอก มังกร พรหมโยธี อดีตรัฐมนตรีว่าการกระทรวงกลาโหม​ อดีตรัฐมนตรีว่าการกระทรวงมหาดไทย​ อดีตรัฐมนตรีว่าการกระทรวงศึกษาธิการ อดีตรองผู้บัญชาการทหารสูงสุด อดีตรองผู้บัญชาการทหารบก อดีตสมาชิกสภาผู้แทนราษฎร พรรคเสรีมนังคศิลา จังหวัดพระนคร อดีตสมาชิกวุฒิสภา และอดีตนายกสภาจุฬาลงกรณ์มหาวิทยาลัย
 รองอำมาตย์เอก หลวงชำนาญนิติเกษตร (อุทัย แสงมณี) อดีตรัฐมนตรีว่าการกระทรวงยุติธรรม อดีตอธิบดีกรมที่ดิน​ และอดีตสมาชิกคณะราษฎร​ สายพลเรือน
 จอมพลอากาศ เฉลิมเกียรติ วัฒนางกูร อดีตผู้บัญชาการทหารอากาศ อดีตสมาชิกสภาผู้แทนราษฏร ประเภทที่ 2 อดีตรัฐมนตรีช่วยว่าการกระทรวงคมนาคม และอดีตรัฐมนตรีช่วยว่าการกระทรวงเกษตร
 พลเรือเอก กวี สิงหะ​ อดีตผู้บัญชาการทหารเรือ อดีตรัฐมนตรีช่วยว่าการกระทรวงกลาโหม อดีตสมาชิกวุฒิสภา​ และอดีตสมาชิกสภานิติบัญญัติแห่งชาติ​ 
 พลเอก เรืองโรจน์ มหาศรานนท์​ อดีตผู้บัญชาการทหารสูงสุด และอดีตรองหัวหน้าพรรคพลังประชาชน
 พลเอก ไสว ไสวแสนยากร (เจ้าศรีไสว อุ่นคำ)​ อดีตรัฐมนตรีช่วยว่าการกระทรวงคมนาคม​ อดีตผู้ว่าการรถไฟแห่งประเทศไทย อดีตอธิบดีกรมตำรวจ อดีตผู้ช่วยผู้บัญชาการทหารบก และอดีตแม่ทัพภาคที่ 2​ พระราชนัดดาในพระเจ้ามหินทรเทพนิภาธรแห่งหลวงพระบาง
 นายกองโท ภูมิธรรม เวชยชัย รองนายกรัฐมนตรี รัฐมนตรีว่าการกระทรวงพาณิชย์ อดีตรัฐมนตรีช่วยว่าการกระทรวงคมนาคม และอดีตเลขาธิการพรรคเพื่อไทย
 พลเอก สุชาติ หนองบัว เลขานุการรัฐมนตรีว่าการกระทรวงกลาโหม อดีตสมาชิกสภานิติบัญญัติแห่งชาติ​ และอดีตรองหัวหน้าฝ่ายกิจการพิเศษ คณะรักษาความสงบแห่งชาติ​
 ศุภชัย สมเจริญ รองประธานวุฒิสภา คนที่สอง​ และอดีตประธานกรรมการการเลือกตั้ง​
 ศาสตราจารย์ ดอกเตอร์ เกษม จันทร์แก้ว  องคมนตรี อดีตอธิบดีกรมป่าไม้​ และที่ปรึกษานายกรัฐมนตรี พลเอกเปรม ติณสูลานนท์ และอดีตอาจารย์ประจำภาควิชาอนุรักษ์วิทยา คณะวนศาสตร์ มหาวิทยาลัยเกษตรศาสตร์

นักการเมือง นักเคลื่อนไหว 
 รังสิมันต์ โรม​ สมาชิกสภาผู้แทนราษฎร​ แบบบัญชีรายชื่อ พรรคก้าวไกล​ และแกนนำกลุ่มธรรมศาสตร์เสรีเพื่อประชาธิปไตย (นักศึกษาปริญญาโท คณะนิติศาสตร์ มหาวิทยาลัยธรรมศาสตร์)
 ผู้ช่วยศาสตราจารย์ ดอกเตอร์ ประแสง มงคลศิริ อดีตสมาชิกสภาผู้แทนราษฎร พรรคไทยรักไทย จังหวัดอุทัยธานี
 ณัฐชา บุญไชยอินสวัสดิ์​ สมาชิกสภาผู้แทนราษฎร​ พรรคก้าวไกล​ กรุงเทพมหานคร
 ณัฐพงษ์ เรืองปัญญาวุฒิ สมาชิกสภาผู้แทนราษฎร​ แบบบัญชีรายชื่อ พรรคก้าวไกล และอดีตสมาชิกสภาผู้แทนราษฎร​ พรรคก้าวไกล​ กรุงเทพมหานคร
 ถิรชัย วุฒิธรรม อดีตสมาชิกสภาผู้แทนราษฎร แบบสัดส่วน พรรคเพื่อแผ่นดิน และอดีตสมาชิกสภาผู้แทนราษฎร แบบบัญชีรายชื่อ พรรคเพื่อไทย อดีตสมาชิกสภานิติบัญญัติแห่งชาติ อดีตรองผู้ว่าราชการกรุงเทพมหานคร อุปนายกหลายสมาคมกีฬา ประธานกรรมการเอ็ม พิคเจอร์ส เอ็นเตอร์เทนเม้นท์
 นที ธีระโรจนพงษ์​ ผู้ที่เคลื่อนไหวในประเด็นกลุ่มบุคคลที่มีความหลากหลายทางเพศ

นักวิชาการ 
 ศาสตราจารย์ ดอกเตอร์ ศราวุฒิ จิตรภักดี รางวัลนักวิทยาศาสตร์รุ่นใหม่ปี 2546 และอาจารย์ประจำภาควิชาชีวเคมี คณะวิทยาศาสตร์ มหาวิทยาลัยมหิดล 
 รองศาสตราจารย์ ดอกเตอร์ ยุทธนา ตันติรุ่งโรจน์ชัย รางวัลนักวิทยาศาสตร์รุ่นใหม่ปี 2548 และนักวิจัยประจำศูนย์นาโนเทคโนโลยีแห่งชาติ สำนักงานพัฒนาวิทยาศาสตร์และเทคโนโลยีแห่งชาติ กระทรวงการอุดมศึกษา วิทยาศาสตร์ วิจัยและนวัตกรรม
 ดอกเตอร์ นำชัย ชีววิวรรธน์ นักวิชาการและที่ปรึกษาของฝ่ายสื่อสิ่งพิมพ์และมัลติมีเดีย สำนักงานพัฒนาวิทยาศาสตร์และเทคโนโลยีแห่งชาติ กระทรวงการอุดมศึกษา วิทยาศาสตร์ วิจัยและนวัตกรรม

ศิลปิน นักร้อง นักแสดง ผู้กำกับ นักเขียน 
 เสวกโท จมื่นมานิตย์นเรศ (เฉลิม เศวตนันทน์) หนึ่งในผู้ประพันธ์เพลงรำวงมาตรฐาน เพลงปลุกใจ และเป็นนักแสดง
 เนาวรัตน์ พงษ์ไพบูลย์ สมาชิกวุฒิสภา​ อดีตสมาชิกสภาปฏิรูปแห่งชาติ​ กวีซีไรต์ปี 2523 และศิลปินแห่งชาติปี 2536 สาขาวรรณศิลป์
 ชิน ฝ้ายเทศ (ชินกร ไกรลาศ) นักร้องลูกทุ่ง และศิลปินแห่งชาติปี 2542 สาขาศิลปะการแสดง
 นิวัติ กองเพียร นักเขียน นักวิจารณ์ศิลปะ
 ยอดชาย เมฆสุวรรณ ดารา นักแสดง
 ทัช ณ ตะกั่วทุ่ง ดารา นักร้อง
 ตวงสิทธิ์ เรียมจินดา นักร้อง นักแสดง สมาชิกวงเพื่อน
 ฐาปกรณ์ ดิษยนันทน์ ดารา นักแสดง พิธีกร และผู้บริหารบริษัทกันตนา
 ภุชงค์ โยธาพิทักษ์ ดารา นักแสดง พิธีกร
 ผู้ช่วยศาสตราจารย์ ดอกเตอร์ องอาจ สิงห์ลำพอง ผู้กำกับโฆษณา และภาพยนตร์ ผู้บริหารช่องเจเคเอ็น 18
 วิชัย จงประสิทธิพร ดารา นักแสดง
 อธิชาติ ชุมนานนท์ ดารา นักแสดง
 ภาสกร บุญวรเมธี ดารา นักแสดง
 ธีมะ กาญจนไพริน นักจัดรายการวิทยุ พิธีกร ผู้ประกาศข่าว
 นิธิดล ป้อมสุวรรณ ดารา นักแสดง
 สมพล ปิยะพงศ์สิริ นักร้อง นักแสดง พิธีกร
 สิตางศุ์ บัวทอง เน็ตไอดอล
 นรินทร์โชติ วชิรธรนิยมกุล นักแสดง ผู้กำกับ 
 จิรัชยา ศิริมงคลนาวิน มิสทิฟฟานี่ยูนิเวิร์ส 2016 และมิสอินเตอร์เนชั่นแนลควีน 2017
 จตุโชค วิริยะพงศ์ชัย สมาชิกวงบี-มิกซ์
 ธนวิช วงศ์สุวรรณ ดารา นักแสดง
 ชัยรัตน์ พิพิธพัฒนาปราปต์ (ปราปต์) นักเขียน

ด้านกีฬา 
 ทองหล่อ ไตรรัตน์​ ผู้ฝึกสอนกีฬากระบี่กระบอง และผู้ฝึกสอนกีฬาฟันดาบสากล โอลิมปิกทีมชาติไทย
 รังสรรค์ วิวัฒน์ชัยโชค หัวหน้าผู้ฝึกสอนสโมสรฟุตบอลโปลิศ เทโร และอดีตนักฟุตบอลทีมชาติไทย
 พัทยา เปี่ยมคุ้ม อดีตนักฟุตซอลทีมชาติไทย และอดีตผู้ฝึกสอนฟุตซอลทีมชาติไทย
 นาชา ปั้นทอง นักกีฬาเทควันโดทีมชาติไทย
 อัจถพันธ์ ขันติวรบท นักกีฬาเทควันโดเยาวชนทีมชาติไทย

โรงเรียนในเครือ 
 โรงเรียนทวีธาภิเศก บางขุนเทียน
 โรงเรียนประถมทวีธาภิเศก

โรงเรียนคู่พัฒนา 
 โรงเรียนสวนอนันต์
 โรงเรียนฤทธิณรงค์รอน

ดูเพิ่ม 
 พระราชพิธีทวีธาภิเศกในรัชกาลที่ 5

อ้างอิง

แหล่งข้อมูลอื่น 
 
 
 
 ช่องโรงเรียนทวีธาภิเศกในยูทูบ

สิ่งก่อสร้างในเขตบางกอกใหญ่
สหวิทยาเขตพระราชวังเดิม
โรงเรียนที่สร้างขึ้นเป็นพระบรมราชานุสรณ์แห่งรัชกาลที่ 5
โรงเรียนที่มีอายุเกิน 100 ปีในประเทศไทย
โรงเรียนที่มีอัตราการแข่งขันสูง
โรงเรียนชายในกรุงเทพมหานคร
โรงเรียนมัธยมศึกษาขนาดใหญ่พิเศษ
โรงเรียนมาตรฐานสากล
โรงเรียนสังกัดสำนักงานเขตพื้นที่การศึกษามัธยมศึกษากรุงเทพมหานคร เขต 1
โรงเรียนที่ก่อตั้งในปี พ.ศ. 2438